CELEX: 32013D0006(01)
Language: et
Date: 2013-03-20 00:00:00
Title: 2013/169/EL: Euroopa Keskpanga otsus, 20. märts 2013 , omakasutuses olevate valitsuse poolt tagatud katmata pangavõlakirjade eurosüsteemi rahapoliitika operatsioonide tagatisena kasutamise eeskirjade kohta (EKP/2013/6)

5.4.2013   
            
            
               ET
            
            
               Euroopa Liidu Teataja
            
            
               L 95/22
            
         EUROOPA KESKPANGA OTSUS,
   20. märts 2013,
   omakasutuses olevate valitsuse poolt tagatud katmata pangavõlakirjade eurosüsteemi rahapoliitika operatsioonide tagatisena kasutamise eeskirjade kohta
   (EKP/2013/6)
   (2013/169/EL)
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige selle artikli 3.1 esimest taanet ning artikleid 12.1, 14.3 ja 18.2,
   ning arvestades järgmist:
   
               (1)
            
            
               Euroopa Keskpankade Süsteemi ja Euroopa Keskpanga põhikirja artikli 18.1 kohaselt võivad Euroopa Keskpank (EKP) ja rahaühikuna eurot kasutavate liikmesriikide keskpangad (edaspidi „RKPd”) teha krediiditehinguid krediidiasutustega ja muude turul osalejatega, kui laen on piisavalt tagatud. Üldised tingimused, mille kohaselt EKP ja RKPd on valmis krediiditehinguid sõlmima, sealhulgas kriteeriumid, mis määravad tagatise kõlblikkuse eurosüsteemi krediidioperatsioonide jaoks, on sätestatud 20. septembri 2011. aasta suunise EKP/2011/14 (eurosüsteemi rahapoliitika instrumentide ja menetluste kohta) (1) I lisas.
            
         
               (2)
            
            
               Suunise EKP/2011/14 I lisa punkti 1.6 kohaselt võib EKP nõukogu eurosüsteemi rahapoliitika operatsioonide teostamise instrumente, tingimusi, kriteeriume ja menetlusi igal ajal muuta.
            
         
               (3)
            
            
               Omakasutuses olevate valitsuse poolt tagatud katmata pangavõlakirjade otsene kasutamine ja nende võlakirjade emitendi või temaga lähedalt seotud üksuse emiteeritud tagatud võlakirjade kogumis kaudne kasutamine eurosüsteemi rahapoliitika operatsioonide tagatisena tuleks alates 1. märtsist 2015 täielikult keelustada. Erakorralistel juhtudel võib EKP nõukogu teha eurosüsteemi rahapoliitika operatsioonide osapooltele nimetatud keelust ajutisi erandeid.
            
         
               (4)
            
            
               Keelu kehtestamise tingimused tuleb sätestada EKP otsuses,
            
         ON VASTU VÕTNUD KÄESOLEVA OTSUSE:
   Artikkel 1
   Omakasutuse olevate valitsuse poolt tagatud katmata pangavõlakirjade tagatiseks kasutamise eeskirjade muutmine
   1.   Alates 1. märtsist 2015 ei tohi osapooled kasutada katmata pangavõlakirju, mis on emiteeritud vastavaid võlakirju kasutavate või nendega lähedalt seotud osapoolte poolt ning on täielikult tagatud ühe või mitme Euroopa Majanduspiirkonna (EMP) maksustamisõigusega avaliku sektori üksuse poolt, eurosüsteemi rahapoliitika operatsioonide tagatisena a) otseselt ega b) kaudselt, selliste katmata pangavõlakirjade emitendi või temaga lähedalt seotud üksuse poolt emiteeritud tagatud võlakirjade kogumis.
   2.   Erakorralistel juhtudel võib EKP nõukogu teha lõikes 1 sätestatud keelust ajutisi erandeid kuni kolmeks aastaks. Erandi tegemise taotlus tuleb esitada koos rahastamiskavaga, mille alusel omakasutuses olevate valitsuse poolt tagatud katmata pangavõlakirjade kasutamine taotluse esitaja poolt järkjärguliselt lõpetatakse kolme aasta jooksul pärast erandi tegemist.
   3.   Vastuolu korral käesoleva otsuse, suunise EKB/2011/14 ja 20. märtsi 2013. aasta suunise EKP/2013/4 (täiendavate ajutiste meetmete kohta seoses eurosüsteemi refinantseerimisoperatsioonide ja tagatise kõlblikkusega) (2) riigisisese RKP rakendusakti vahel kohaldatakse käesolevat otsust.
   Artikkel 2
   Jõustumine
   Käesolev otsus jõustub 22. märtsil 2013.
   
      Frankfurt Maini ääres, 20. märts 2013
      
         
            EKP president
         
         Mario DRAGHI
      
   
   
      (1)  ELT L 331, 14.12.2011, lk 1.
   
      (2)  Vt käesoleva Euroopa Liidu Teataja lk 23.